แรงขายกลุ่มพลังงานฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (5 พ.ย.) เพราะได้รับแรงกดดันจากการร่วงลงของหุ้นกลุ่มพลังงานและกลุ่มเหมืองแร่ นอกจากนี้ นักลงทุนยังระมัดระวังการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรประจำเดือนต.ค.ในช่วงค่ำวันนี้ตามเวลาไทย
6 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe ปรับตัวลง 0.4% ปิด (5 พ.ย.) ที่ 378.76 จุด, ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,980.04 จุด เพิ่มขึ้น 31.75 จุด, +0.64%, ดัชนี DAX ตลาดหุ้นเยอรมันปิดวันทำการล่าสุดที่ 10,887.74 จุด เพิ่มขึ้น 42.50 จุด +0.39% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,364.90 จุด ลดลง 47.98 จุด, -0.75%
หุ้นกลุ่มพลังงานและกลุ่มเหมืองแร่ร่วงลง โดยหุ้นแองโกล อเมริกัน และหุ้นอาร์เซลอร์มิททัล ต่างก็ร่วงลงกว่า 4.6% ส่วนหุ้นเอเมค ฟอสเตอร์ วีลเลอร์ ในกลุ่มพลังงานนั้น ดิ่งลงรุนแรงถึง 23% หลังจากบริษัทประกาศลดการจ่ายเงินปันผล อันเนื่องมาจากการร่วงลงของราคาน้ำมันดิบ, หุ้นเครดิต อากริโคล ร่วงลง 8.3% หลังจากบริษัทเปิดเผยผลประกอบการที่ต่ำกว่าคาด
ขณะที่นักลงทุนจับตาดูตัวเลขจ้างงานนอกภาคการเกษตรประจำเดือนต.ค.ในช่วงค่ำวันนี้ตามเวลาไทย เพื่อจับสัญญาณว่าธนาคารกลางสหรัฐ (FED) จะปรับขึ้นอัตราดอกเบี้ยในปีนี้หรือไม่ หลังจากที่นางเจเน็ต เยลเลน ประธานเฟดส่งสัญญาณชัดเจนในระหว่างการแถลงต่อคณะกรรมาธิการบริการการเงินประจำสภาผู้แทนราษฎรสหรัฐครั้งล่าสุดว่า เฟดอาจจะปรับขึ้นอัตราดอกเบี้ยในการประชุมเดือนหน้า
ทั้งนี้ ผลการสำรวจของนักวิเคราะห์ระบุว่า ตัวเลขการจ้างงานนอกภาคเกษตรประจำเดือนต.ค.จะเพิ่มขึ้น 183,000 ตำแหน่ง โดยเพิ่มขึ้นจากระดับ 142,000 ตำแหน่งในเดือนก.ย. และคาดว่าอัตราการว่างงานจะลดลงสู่ระดับ 5.0% ซึ่งเป็นระดับต่ำสุดในรอบกว่า 7 ปี หรือนับตั้งแต่เดือนเม.ย.2008